नेपाल श्रीलंका संयुक्त–११ सँग पराजित
श्रीलंका भ्रमणमा रहेको नेपाल आफ्नो चौंथो तथा अन्तिम अभ्यास खेलमा श्रीलंका संयुक्त–११ सँग ९२ रनले पराजित भएको छ । श्रीलंकाको संयुक्त–११ ले दिएको २३३ रनको विजयी लक्ष्य पछ्याएको नेपाल ३५ दशमलव २ ओभरमा सबै विकेट गुमाउँदै १४० रनमा समेटियो । नेपालका लागि ज्ञानेन्द्र मल्लले ६२ बलमा ५ चौका र १ छक्कासहित सर्वाधिक ४६ रन बनाए । 
काठमाडौँ — श्रीलंका भ्रमणमा रहेको नेपाल आफ्नो चौंथो तथा अन्तिम अभ्यास खेलमा श्रीलंका संयुक्त–११ सँग ९२ रनले पराजित भएको छ । श्रीलंकाको संयुक्त–११ ले दिएको २३३ रनको विजयी लक्ष्य पछ्याएको नेपाल ३५ दशमलव २ ओभरमा सबै विकेट गुमाउँदै १४० रनमा समेटियो । नेपालका लागि ज्ञानेन्द्र मल्लले ६२ बलमा ५ चौका र १ छक्कासहित सर्वाधिक ४६ रन बनाए । त्यस्तै कुशल भुर्तेलले ३२ रन बनाउँदा रोहितकुमार पौडेलले २१ रनको योगदान गरे । आरिफ शेखले १३, सोमपाल कामीले ८, आसिफ शेखले ५, दीपेन्द्रसिंह ऐरीले २ रन जोडे भने विनोद भण्डारी र सागर ढकालले समान १/१ रन बनाए । श्रीलंका संयुक्त–११ का एस दक्सिनाले ३ तथा दिलसान मुनविराले २ विकेट हात पारे । त्यसअघि टस जितेर पहिला ब्याटिङ थालेको श्रीलंका संयुक्त–११ ले ४८ दशमलव २ ओभरमा सबै विकेट गुमाउँदै २३२ रनको योगफल बनाएको थियो । संयुक्त–११ का लागि अनुक फर्नान्डोले सर्वाधिक ५६ रन बनाए भने सान्दुन विराक्कोडीले ४९ रन जोडे । दिलसान मुनाविराले १४, उपुल थरङ्गाले ३ , थिसेरा परेराले ८ रन जोडे । चमारा सिल्भा ६ र तथा निसन्था १८ रनमा आउट भए । कुमारस्वामी ३० र दिलरुवान परेरा १४ रनमा आउट भए । नेपालका दीपेन्द्रसिंह ऐरी र सागर ढकालले समान ३/३ विकेट लिए । सोमपाल कामीले २ तथा सन्दीप लामिछानेले १ विकेट लिए । नेपालले यसअघि खेलेको तीन अभ्यास खेलमा जित हात पारेको थियो । नेपालले पहिलो अभ्यास खेलमा श्रीलंका नेभी स्पोर्ट्स क्लबलाई १११ रन र दोस्रो खेलमा नेभीलाई नै ८२ रनले पराजित गरेको थियो । त्यस्तै हिजो भएको तेस्रो अभ्यास खेलमा नेपालले श्रीलंका पुलिसलाई १४४ रनले पराजित गरेको थियो ।यस खेलसँगै नेपालको श्रीलंका भ्रमण समाप्त भएको छ । आइसिसी विश्वकप लिग २ अन्तर्गत युएई र पपुवा न्युगिनीसँगको त्रिकोणात्मक एक दिवसीय सिरिज खेल्नका लागि नेपाली टोली यही फागुन ३० गते संयुक्त अरब इमिरेट्स (यूएई) जानेछ । 